As parolas cucha y cucho pa dicir a man ezquierda y a presona con lateralidat izquierda tienen una distribución por zonas de l'ueste d'as provincias de Zaragoza y Teruel a on que l'aragonés fa uns sieglos que desapareixió y an que dimpués d'a reconquiesta a inmigración occitana ha estau muito menor que as atras zonas d'Aragón. En as Cinco Villas y zonas castellanizadas de Navarra se replega cacha y cacho. S'ha considerau que cucha puet estar un galicismo por o suyo pareixiu con o francés gauche y habría estau transmeso por a inmigración occitana (en occitán se troba gaucha chunto con esquèrra). Manimenos podría tener o suyo orichen en a parola coixa por cheada en o proceso de castellanización. Una denominación asinas podría explicar-se por fer comparanza entre extremidatz: a man menos hábil con una gamba que causa coixera.